Line Ravnborg var én blandt mange, der mandag var på kirkegården i Hadsund for at se til familiegravsteder. Hun er en af dem, der er blevet ramt af weekendens hændelse, hvor en person har spraymalet 666 – djævlens tal – på mere end 80 gravsten. - Jeg forstår slet ikke, hvad det skal gøre godt for. Jeg forstår ikke, hvad meningen er med det overhovedet. Hvem er det lige præcis, de vil ramme? Og hvorfor har de gjort det ved så mange altså, spørger Line Ravnborg fra Hadsund. Mulig sammenhæng Politiet formoder, at hærværket har fundet sted natten til søndag, og man jagter nu den eller de personer, der står bag. - I øjeblikket har vi jo efterforskere ude og foretage en række afhøringer i området derude, ligesom vi skal have kigget på de fysiske spor derude, forklarer Poul Severinsen, vicepolitiinspektør hos Nordjyllands Politi. En lignende episode fandt sted tilbage i 2016 på Visborg Kirkegård kun fem kilometer fra Hadsund – og det fylder også i efterforskningen. - Vi kigger selvfølgelig på alt – også på den gamle sag fra Visborg fra 2016, hvor 110 gravsten blev oversprayet, og det er klart, at det har vi med inde i vores overvejelser også, siger Poul Severinsen. Vent med at fjerne spraymaling Sognets personale vil de næste dage tage kontakt til de berørte. Og de opfordrer til, at man venter med at rengøre de hærværksramte gravsten. - Vi ved, at vi kan skade stenene, hvis vi bruger de forkerte kemikalier eller gør noget. Man skal i hvert fald være meget varsom, synes vi. Men det er selvfølgelig folks egen vurdering, fordi det er privat ejendom, fortæller Rita Moore, formand for menighedsrådet i Vive-Hadsund Pastorat. Hun fortæller, at man lige nu undersøger, hvordan spraymalingen fjernes mest hensigtsmæssigt, og der kigges på en fælles løsning for alle ramte gravsten.
Der kan være forbindelse mellem sagen om hærværk mod gravsten i Hadsund og en lignende sag fra 2016 i Visborg, siger politiet.